Σεξτιλία

Η Σεξτίλια, λατιν.: Sextilia (π. 5 π.X. – 69) ήταν η μητέρα του Αύλου Βιτέλλιου Αυτοκράτορα, και του Λεύκιου Βιτέλλιου του Νεότερου. 

 Καταγωγή 
Η Σεξτιλία καταγόταν από μία επιφανή οικογένεια, και έζησε στενά με τις αυτοκρατορικές δολοπλοκίες. Ήταν κόρη του Μάρκου Σεξτίλιου, ενός των τριών ανδρών του νομισματοκοπείου (triumvir monetalis) γύρω στο 15, και της Φαβίας, κόρης του Πόπλιου Φάβιου, και εκ πατρός εγγονή του Κόιντου Σεξτίλιου, γιου του συγκλητικού Πόπλιου Σεξτίλιου, που αναφέρεται το 39 π.Χ. και το 35 π.Χ., εκ πατρός εγγονού ενός άλλου Πόπλιου Σεξτίλιου και δισεγγονός ενός ακόμη Πόπλιου Σεξτίλιου.

Η Σεξτιλία παντρεύτηκε τον επιτυχημένο πολιτικό και φίλο του Αυτοκράτορα Κλαύδιου, Λεύκιο Βιτέλλιο τον Πρεσβύτερο, ύπατο το 34, 43, 47. Τοποθετημένος επικεφαλής της Ρώμης ενώ ο Κλαύδιος ταξίδευε στη Βρετανία, ο Λ. Βιτέλλιος απεβίωσε το 52 μ.Χ. αφήνοντας τη Σεξτιλία με δύο γιους, τον Αύλο Βιτέλλιο και τον Λεύκιο Βιτέλλιο τον Νεότερο, ύπατο το 48.

 Ο Αύ. Βιτέλλιος γίνεται Αυτοκράτορας 
Η Σεξτιλία και η νύφη της Γαλερία Φουνδάνα παρέμειναν στη Ρώμη, αφότου ο Αύλος Βιτέλλιος πήγε στη Γερμανία. Αν και αυτός έφυγε και άφησε τη σύζυγό του Γαλερία Φουνδάνα σε δεινή οικονομική κατάσταση με τους πιστωτές στην πόρτα της, η Σεξτιλία διατήρησε τον σταθερό έλεγχο της περιουσίας της και κράτησε αποστάσεις από την οικονομική καταστροφή τού γιου της. Μετά το τέλος τού Γάλβα στις 2 Ιανουαρίου 69 μ.Χ., τα στρατεύματα στην Κάτω Γερμανία ανακήρυξαν τον Βιτέλλιο ως Αυτοκράτορα.

Περισσότερο ως απάντηση στην χαλαρή εκτίμηση του Βιτέλλιου για την πειθαρχία, παρά ως μέτρο των ηγετικών του ικανοτήτων, τα στρατεύματα τον χαιρέτισαν ως δεύτερο Γερμανικό, αναφερόμενοι στον ικανό στρατιώτη και γιο της Αντωνίας της Νεότερης, ο οποίος ήταν ο πιθανός κληρονόμος τού θείου του Τιβέριου. Όταν η Σεξτιλία έμαθε για πρώτη φορά για την άνοδο τού γιου της στην εξουσία, λέγεται ότι απάντησε ότι είχε γεννήσει έναν ακόλαστο Βιτέλλιο, όχι έναν Γερμανικό. 

 Το τέλος 
Στη Ρώμη, η Σεξτιλία και η Γαλερία κινδύνευαν καθώς ο Mάρκος Σάλβιος Όθων ήταν διεκδικητής του Βιτέλλιου. Ο Βιτέλλιος έγραψε στον αδελφό τού Όθωνα, και απείλησε να σκοτώσει αυτόν και την οικογένειά του, αν οι γυναίκες πάθαιναν κακό. Όπως αποδείχθηκε, η Σεξτιλία μπορεί να είχε τους δικούς της τρόπους πρόσβασης στο στρατόπεδο του Όθωνα, και καμιά από τις δύο δεν βλάφθηκε.

Ο Βιτέλλιος νίκησε τον Όθωνα και κατά την άφιξή του στη Ρώμη, αγκάλιασε τη Σεξτιλία και την ανακήρυξε Αυγούστα.  Ξόδευε επίσης τεράστια χρηματικά ποσά σε φαγητό, ποτό και διασκέδαση. Στρατεύματα σε άλλα μέρη της Αυτοκρατορίας λιποτάκτησαν στον Τίτο Φλάβιο Βεσπασιανό. Ο Βιτέλλιος ηττήθηκε στη μάχη. Η Σεξτιλία απεβίωσε λίγο πριν σκοτωθούν και οι δύο γιοι της τον Δεκέμβριο του 69. Αναφέρεται μάλιστα ότι ο Βιτέλλιος λιμοκτόνησε μέχρι θανάτου την ίδια του τη μητέρα, για να εκπληρώσει μία προφητεία ότι θα βασίλευε περισσότερο, αν η μητέρα του απεβίωνε πρώτη. Εναλλακτικά, υπάρχει μία αναφορά ότι η μητέρα του ζήτησε δηλητήριο για να αυτοκτονήσει, ένα αίτημα που έκανε δεκτό. 

 Αναφορές 

 Πηγές 

 Continuité gentilice et continuité sénatoriale dans les familles sénatoriales romaines à l'époque impériale, 2000

Κατηγορία:Ρωμαίες γυναίκες